钦定古今图书集成/明伦汇编/交谊典/第007卷 > 吕子 > 《尊师》
## 钦定古今图书集成/明伦汇编/交谊典/第007卷 > 吕子 > 《尊师》

“三曰神农师悉诸，黄帝师大挠，帝颛顼师伯夷父，帝
喾师伯招，帝尧师子州父，帝舜师许由，禹师大成贽，
汤师小臣，文王、武王师吕望、周公旦，齐桓公师管夷
吾，晋文公师咎犯、随会，秦穆公师百里奚、公孙枝，楚
庄王师孙叔敖、沈申巫，吴王阖闾师伍子胥、文之仪，
越王句践师范蠡、大夫种，此十圣人、六贤者未有不
尊师者也。”今尊不至于帝，智不至于圣，而欲无尊师，
奚由至哉？此五帝之所以绝，三代之所以灭。且天生
人也，而使其耳可以闻，不学其闻不若聋；使其目可
以见，不学其见不若盲；使其口可以言，不学其言不
若爽；使其心可以知，不学其知不若狂。故凡学，非能
益也，达天性也。能全天之所生而勿“败之，是谓善学。”
子张，鲁之鄙家也；颜涿鄹，梁父之大盗也，学于孔子。
段干木，晋国之大驵也，学于子夏。高何、县子石，齐国
之暴者也，指于乡曲，学于子墨子。索卢参，东方之钜
狡也，学于禽滑黎。此六人，刑戮死辱之人也，今非徒
免于刑戮死辱也，以此为天下名士显人，以终其寿，
王公大人从而礼之，此得之于学也。凡学必务进业，
心则无营，疾讽诵，谨司闻，观驩愉，问书意，顺耳目，不
逆志，退思虑，求所谓《时辨》说以论道，不苟辨必中法。
得之无矜，失之无惭，必反其本。生则谨养，谨养之道，
养心为贵；死则敬祭，敬祭之术，时节为务。此所以尊
师也。治唐圃，疾灌寖，务种树，织葩屦，结罝网，捆蒲苇
之田“野，力耕耘，事五谷，如山林，入川泽，取鱼鳖，求鸟
兽”，此所以尊师也。视舆马，慎驾御，适衣服，务轻暖；临
饮食，必蠲洁，善调和，务甘肥，必恭敬。和颜色，审辞令，
疾趋翔，必严肃，此所以尊师也。君子之学也，说义必
称师以论道，听从必尽力以光明。听从不尽力，命之
曰背；说义不称师，命之曰叛。背叛之人，贤主弗内之
于朝，君子不与交友。故教也者，义之大者也；学也者，
知之盛者也。义之大者，莫大于利人，利人莫大于教；
知之盛者，莫大于成身，成身莫大于学，身成则为人
子弗使而孝矣；为人臣弗令而忠矣；为人君，弗彊而
平矣。有大势可以为天下正矣。故子贡问孔子曰：“后
世将何以称夫子？”孔子曰：“吾何足以称哉？勿已者，则
好学而不厌，好教而不倦。其惟此耶！”天子入太学，祭
先圣则齿尝，为师者弗臣，所以见敬学与尊师也。